Noorweë-massaskieter wil uit op parool | Maroela Media
Noorweë-massaskieter wil uit op parool
Anders Behring Breivik in die hof. (Foto: Ole Berg-Rusten / NTB / AFP)
Anders Behring Breivik, die man wat tronkstraf uitdien vir die destydse massamoord op 77 jong mense in Noorweë, doen nou aansoek om parool. Daar word verwag dat die aansoek verwerp sal word.
Die verregse ekstremis het Dinsdag sy arm in 'n Nazi-saluut gelig toe hy in die distrikshof in die suidelike streek van Telemark verskyn het. 'n Nota op sy lapel vasgespeld het gelees: "Stop julle volksmoord teen ons wit nasies."
Dié boodskap was ook in die vorm van 'n plakker op sy aktetas.
Breivik (42) dien tans 21 jaar tronkstraf uit nadat hy op 22 Julie 2011 agt mense vermoor het toe hy 'n motorbom naby die regeringskantore in die hoofstad Oslo laat afgaan het.
Anders Behring Breivik het Dinsdag sy arm in 'n Nazi-saluut gelig. (Foto: Ole Berg-Rusten / NTB / AFP)
Hy het kort daarna 69 mense – meeste van hul tieners – doodgeskiet by 'n jeugkamp van die Arbeidersparty op 'n eiland buite die stad.
Breivik het vroeër gesê hy het dié aanvalle – wat as Noorweë se dodelikste sedert die Tweede Wêreldoorlog bestempel word – uitgevoer omdat sy slagoffers multikulturalisme omhels het.
Breivik is in 2012 Noorweë se strengste vonnis destyds opgelê vir die moorde. Die wet het sedertdien verander en maak voorsiening vir langer tronkstraf indien 'n beskuldigde as 'n gevaar vir die samelewing beskou word.
Breivik moes minstens tien jaar van sy vonnis uitdien voordat hy sy eerste versoek om voorwaardelike vrylating kon rig.
"Soos in enige ander staat wat deur die oppergesag van die reg beheer word, het 'n veroordeelde die reg om voorwaardelike vrylating te versoek en Breivik het besluit om hierdie reg uit te oefen," het sy prokureur, Oystein Storrvik, aan AFP gesê.
Die families van sy slagoffers het intussen hul vrese uitgespreek dat Breivik die drie dag lange paroolverhoor gaan gebruik as 'n platform vir sy politieke sienings.